Moning.
Ol sampela lotu ol i save wipim ol manmeri bai ol i lusim stil pasin, na ol i lusim pasin bilong tok giaman, na ol i lusim kros pait, na ol i lusim tok baksait, na ol i lusim pasin bilong katim marit, na ol i lusim kainkain pasin nogut olsem. Em olsem tasol trupela senis i no save kamap tumas long laip bilong ol manmeri. Na em olsem wanem?
Ensa bilong dispela kwesten i olsem, Gutnius bilong grasia bilong God tasol i ken i senisim laip bilong manmeri. Lukim Taitus 2:11-15….
11Long wanem, grasia bilong God i kamap pinis, na long dispela grasia God i kisim bek olgeta kainkain manmeri. 12Na grasia bilong God i trenim yumi long lusim pasin bilong givim baksait long wei bilong God na long lusim ol pasin bilong dispela graun. Na grasia bilong God i trenim yumi long stiaim gut tingting na pasin bilong yumi yet na long mekim pasin i stret na long bihainim olgeta wei bilong God long dispela taim nau yumi stap long em. 13Na grasia bilong God i trenim yumi long wetim gutpela hop bilong yumi we glori bilong bikpela God, Jisas Krais Bilong Sevim yumi, i kamap ples klia. 14Em i bin givim Em yet bilong baim bek yumi long ol pasin bilong sakim lo, na bilong mekim klin wanpela lain manmeri i bilong Em yet, na bai ol i gat bikpela laik long olgeta gutpela pasin. 15Yu mas tokaut klia long ol dispela samting. Yusim namba bilong yu bilong strongim ol na bilong krosim na stretim ol. Yu no ken i larim wanpela man i givim baksait long tok bilong yu.
Ol narapela samting i no inap senisim laip bilong manmeri. Nogat. Gutnius bilong grasia bilong God tasol i ken i senisim laip bilong manmeri. Long grasia bilong Em God i kisim bek olgeta kainkain sinmanmeri olsem yu na mi, na grasia bilong God i save trenim yumi long stiaim tingting bilong yumi na pasin bilong yumi bai yumi bihainim olgeta wei bilong God.
Na grasia bilong God em i wanem samting? Tok “grasia” em i wanpela sotpela toktok bilong diskraibim wanpela bikpela samting – tok “grasia” i save diskraibim olgeta samting God i mekim bilong kisim bek sinmanmeri.
Sapos yumi bilipim na trastim God long kisim bek yumi long feitful wok bilong Jisas, orait yumi ken i save olsem, God i bin makim na pasim yumi long Jisas, na long wok bilong Em long diwai kros Jisas i bin mekim yumi klin long ai bilong God na God i kisim bek yumi na adoptim yumi, na Em i salim Tok bilong Em long yumi, na Holi Spirit i bin givim laip long yumi na i givim bilip long yumi, bai yumi ken i bilipim na trastim God long kisim bek yumi long feitful wok bilong Jisas. Ol dispela samting em i grasia bilong God.
Taim yumi stap sinmanmeri yet, orait God i wokim ol dispela samting bilong yumi. Yumi no wokim wanpela samting na God i kisim bek yumi. Nogat. God i wokim olgeta samting bilong kisim bek yumi – long stat tu pinis God i wokim olgeta samting – na long ol dispela wok bilong God, God i soim yumi grasia bilong Em. Yumi manmeri nogut, tasol God i mekim wok bilong kisim bek yumi. Yumi birua long God, tasol God i mekim wok bilong kisim bek yumi – ol dispela em i grasia bilong God.
Grasia bilong God i kamapim nupela laip long yumi pinis.
Taim God i kisim bek yumi, orait Em i kamapim laip long yumi. Pastaim yumi no gat laip – sin i holimpas yumi na spirit bilong yumi i no gat laip na yumi no bilipim na trastim God. Tasol God i kamapim laip long yumi – Em i senisim yumi – na long dispela as tasol yumi bilipim na trastim feitful wok bilong Jisas – yumi bilipim na trastim God long kisim bek yumi long feitful wok bilong Jisas tasol. Taim God i kisim bek yumi, orait yumi kamap narapela kain manmeri pinis.
Ol manmeri i bilipim na trastim God long kisim bek ol long ol narapela samting (ol samting olsem Sabat o baptais o Lordsapa o lotu pasin o ol gutpela pasin bilong ol yet), orait God i no kirapim laip long ol – ol i no kamap narapela kain manmeri – na long dispela as ol i no lukim trupela senis i kamap long laip bilong ol. Long strong bilong ol yet ol i wok long kamapim laip long ol yet – ol i wok long kamapim senis long laip bilong ol yet – tasol ol i no inap. Ol i tingim olsem ol yet i ken i senisim laip bilong ol na kamap narapela kain manmeri na ol i ken i bilip na sindaun stret. Tasol nogat.
God wanpela tasol i ken i senisim yumi na kirapim nupela laip long yumi. Yumi i bilipim na trastim God long kisim bek yumi long feitful wok bilong Jisas tasol, orait God i kirapim nupela laip long yumi – Em i senisim yumi na yumi bilipim na trastim feitful wok bilong Jisas.
God bai senisim yumi moa.
Holi Spirit i kirapim nupela laip long yumi na Em i stap wantaim yumi bilong senisim yumi moa. Pastaim spirit bilong yumi i no gat laip, tasol Holi Spirit i kirapim laip long yumi, na Em i stap wantaim yumi bilong kirapim yumi moa, bai yumi bihainim olgeta gutpela pasin bilong God.
Lukim Taitus 1:14. Jisas i bin givim Em yet bilong mekim yumi klin long ai bilong God, na God i kisim bek yumi na mekim yumi lain manmeri bilong Em yet. Na Em i mekim olsem “bai ol i gat bikpela laik long olgeta gutpela pasin.” God i kamapim lain bilong Em bai ol i gat bikpela laik long bihainim ol gutpela pasin bilong God.
Em olsem na taim aposel Pol i tokim Taitus olsem, “Grasia bilong God i trenim yumi” (lain 12-13), orait Pol i tok long dispela samting. Taim God i kisim bek yumi, orait grasia bilong God i bin senisim yumi na grasia bilong God bai senisim yumi moa – grasia bilong God bai trenim yumi – grasia bilong God bai senisim yumi – God bai senisim yumi moa – Holi Spirit i stap long yumi bilong senisim yumi moa.
Pasin bilong bihainim God em i hatpela wok. Tasol God i no larim yumi yet long strong bilong yumi yet long mekim dispela hatpela wok. Nogat. Long grasia bilong Em God bai mekim wok insait long laip bilong yumi. Yumi bai mekim mekim, na God bai wok insait long yumi na senisim yumi, bai yumi bihainim Em long gutpela pasin. Em olsem na long dispela rot trupela senis bai kamap long yumi.
Na taim yumi feil na yumi pundaun, orait yumi bai tingting yet long grasia bilong God bilong kisim bek yumi long feitful wok bilong Jisas, na bai yumi amamas moa long grasia bilong God long yumi. Grasia bilong God em i bikpela tumas na em i antap tru na em i go daun moa na i winim save bilong yumi (Efesus 3:15-19). God i laik yumi mas save moa long grasia bilong Em. Olsem na, taim yumi pundaun, orait bai yumi save moa long fogivim bilong God (fogivim tu em i grasia bilong God) na bai yumi amamas moa long God long grasia bilong Em long yumi sinmanmeri.
Na taim yumi save moa long grasia bilong God na yumi amamas moa long Em, orait bai yumi laik moa long bihainim olgeta gutpela wei bilong God, na grasia bilong Em bai trenim yumi moa.
Glenn.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans